Antonio beleef terugslagAntonio Hechter. Foto: Facebook Antonio Hechter, die matriekleerder van Hoërskool Zwartkop wat verlede maand ernstige beserings in ŉ motorfietsongeluk opgedoen het, is weer in die hospitaal opgeneem. Berna Seddon, ŉ Hoërskool Zwartkop-ouer wat as woordvoerder vir Antonio se familie optree, het gesê Antonio (17) het tydens sy behandeling by die Kalafong-hospitaal verskeie infeksies opgedoen. Hy is vroeër die maand uit die hospitaal ontslaan waarna hy behandeling by ŉ rehabilitasiesentrum begin ondergaan het. Volgens Seddon is by die rehabilitasiesentrum agtergekom dat Antonio se infeksietelling in sy bloed te hoog is. Hy is eers weer na die Kalafong-hospitaal geneem maar is nou in die waakeenheid van die Ahmed Kathrada private hospitaal. Antonio is terug in die hospitaal. Foto: Verskaf Antonio het al 25 kg verloor sedert die ongeluk op 8 Februarie. Seddon het gesê Antonio word nou met sterk antibiotika behandel en dat die dokter Saterdagoggend sy wond sal ondersoek om te bepaal of die pen wat in sy been gesit is, vervang moet word. Antonio en sy ouers het almal vir hul ondersteuning bedank. “In hierdie tyd van beproewing het ons net weereens besef hoe dankbaar ons vir elke liewe persoon is wat met ‘n doel oor ons pad gestuur is. Dit sal tyd neem, maar Antonio sal sy lewe herbou en weer met volle krag kan skoolgaan. Hy is so doelgerig en inspirasie vir almal om hom om voort te gaan. Sy skoolleuse volg hy: ‘Glo en Dien’ met passie. Dankie aan almal. Julle is te veel om te noem.” Albei Antonio se arms en ŉ paar ribbebene is in die ongeluk gebreek en hy het erge beserings aan een been opgedoen. Hy het ook ŉ haarlynfraktuur in sy bekken opgedoen. Daar lê na verwagting nóg drie maande van rehabilitasie vir hom voor. Antonio en ŉ gr. 10-leerder, ook van Hoërskool Zwartkop, was saam op ŉ motorfiets toe hulle op 8 Februarie omstreeks 22:00 in ŉ ongeluk op die Ou Johannesburg-pad betrokke was. Dit word beweer ŉ motor het ŉ U-draai in die middel van die pad gemaak en die motorfiets het die motor getref. Volgens berigte is die ander leerder ŉ paar dae ná die ongeluk uit die hospitaal ontslaan.